丙戌送春有作
作者：吳芾
朝代：宋

paragraphs: 三月三十日，春去人盡惜。
我獨惜春多，欲留春不得。
憶昨仕行都，亦屢逢春色。
王事多鞅掌，常苦無暇隙。
擔上看桃李，負春長歎息。
每欲早歸田，恨不生羽翼。
及至今得歸，亦復少歡適。
平生無室廬，方且事工役。
老妻病累年，年來覺轉劇。
百事總關心，十日九不懌。
把酒對東風，一春能幾夕。
因念夢幻軀，處世不滿百。
今日六十三，已是桑榆迫。
縱使到七十，能得幾年客。
幸春有舊好，一笑常莫逆。
今既舍我歸，動是經年隔。
聊復倒離樽，與春話胸臆。
我方葺園亭，隨分足泉石。
準擬共東君，著此幾兩屐。
丁寧春早回，莫使常相憶。
今宵已拚醉，坐待東方白。
明旦各分飛，斷腸芳草碧。